नई दिल्ली: पंजाब में आम आदमी पार्टी के अध्यक्ष और पार्टी सांसद भगवंत मान ने अपना पद छोड़ दिया है. वह पार्टी में अभी भी बने हुए हैं. पार्टी के कई नेताओं के साथ मान भी पार्टी संयोजक और दिल्ली के मुख्यमंत्री अरविंद केजरीवाल द्वारा अकाली नेता बिक्रम मजीठिया से माफी मांगने से नाराज हैं. उल्लेखनीय है कि पंजाब में विधानसभा चुनाव से पहले आम आदमी पार्टी ने राज्य में ड्रग्स की समस्या का मुद्दा जोर शोर से उठाया था. पार्टी ने सीधे तौर पर इसके लिए अकाली दल को जिम्मेदार बताया था. इतना ही नहीं अरविंद केजरीवाल ने इसके लिए सीधे तौर अकाली दल के वरिष्ठ नेता बिक्रम मजीठिया को कठघरे में खड़ा कर दिया था. उन्होंने सीधे मजीठिया में ड्रग्स कारोबार में जुड़े होने के आरोप मढ़ दिए थे.